Univerza v Ljubljani, Medicinska fakulteta, objavlja prosto delovno mesto raziskovalca (**razvijalca programske opreme in informacijskih rešitev)** s polnim delovnim časom, za določen čas, v okvirih projekta ELIXIR-EXCELERATE, ki se izteče 31. 8. 2019.

Kandidatu/kandidatki nudimo zanimivo timsko delo v dinamičnem akademskem okolju s številnimi mednarodnimi stiki. Od kandidatov/kandidatk, ki jih zanimajo sodobne podatkovne tehnologije pričakujemo pomoč pri razvoju infrastrukturnih podatkovnih rešitev na področju ved o življenju, ter pomoč pri organizaciji dogodkov in izobraževanj.

**Pogoji**:

* magistrska, univerzitetna ali visokošolska diploma računalniške in informacijske, elektrotehniške, ali ustrezne druge naravoslovne smeri,
* inovativnost, sposobnost za timsko delo,
* aktivno znanje angleščine,
* izkušnje s področij
	+ spletnega programiranja in razvoja aplikacij in modulov v sodobnih skriptnih jezikih (Perl, Python, PHP, JavaScript, Bash...) in programskem jeziku Java,
	+ gradnje in uporabe podatkovnih zbirk, med njimi relacijskih zbirk (npr. MySQL/MariaDB) in grafovskih podatkovnih zbirk (npr. Neo4j, RDF triple stores),
	+ semantičnih podatkov (angl. *linked data*),
	+ vzdrževanja vsebine spletišča in socialnih aplikacij,
	+ operacijskih sistemov Windows in Linux, vključno z delom v ukazni lupini,
	+ zagotavljanja interoperabilnosti podatkov,
	+ razvoja, implementacije in vzdrževanja podatkovnih standardov,
	+ integracije podatkov iz različnih podatkovnih virov.

**Prednost** bodo imeli kandidati/kandidatke, ki izpolnjujejo pogoje in ki so se že aktivno srečali z razvojem aplikacij za t.i. Sisteme za podporo učenju (LMS) in Sisteme za upravljanje z vsebinami (CMS), ter imajo izkušnje s snemanjem in urejanjem videoposnetkov.

Delo bo potekalo v okviru vozlišča ELIXIR Slovenija s sedežem na Medicinski fakulteti Univerze v Ljubljani, na Inštitutu za biostatistiko in medicinsko informatiko (IBMI), Vrazov trg 2.

Pisne ponudbe sprejema tajništvo Medicinske fakultete, Vrazov trg 2, do 25. 8. 2017. Prijavi je potrebno priložiti biografske podatke in ustrezna potrdila, navedena med Pogoji.